b'\n_START_ARTICLE_\nSyklododekanoli\n_START_SECTION_\nOminaisuudet, valmistus ja k\xc3\xa4ytt\xc3\xb6\n_START_PARAGRAPH_\nSyklododekanoli on huoneenl\xc3\xa4mp\xc3\xb6tilassa kiinte\xc3\xa4 kiteinen aine. Se ei juurikaan liukene veteen, mutta liukenee paremmin orgaanisiin liuottimiin. Sen reaktiot ovat tyypillisi\xc3\xa4 sekund\xc3\xa4\xc3\xa4risille alkoholeille, v\xc3\xa4kevien happojen kanssa se dehydrautuu, jolloin muodostuu syklododekeenia, karboksyylihappojen ja happoanhydridien kanssa se reagoi muodostaen estereit\xc3\xa4._NEWLINE_Syklododekanolin valmistus l\xc3\xa4htee syklododekatrieenist\xc3\xa4, joka vedytet\xc3\xa4\xc3\xa4n syklododekaaniksi. Syklododekaani voidaan t\xc3\xa4m\xc3\xa4n j\xc3\xa4lkeen hapettaa syklododekanoliksi. Puhdasta syklododekanolia saadaan k\xc3\xa4ytett\xc3\xa4ess\xc3\xa4 hapetuskatalyyttin\xc3\xa4 kupari-kromiseosta 160\xc2\xa0\xc2\xb0C:ssa ja korotetussa paineessa. Toinen tapa valmistaa yhdistett\xc3\xa4 on syklododekaanin hapetus ilmalla boorihapon toimiessa katalyyttin\xc3\xa4. T\xc3\xa4ll\xc3\xb6in muodostuu syklododekyyliboraattia ja syklododekanonia. Syklododekyyliboraatti tislataan erilleen ja siit\xc3\xa4 saadaan syklododekanolia em\xc3\xa4skatalysoidun hydrolyysin avulla._NEWLINE_Syklododekanolia k\xc3\xa4ytet\xc3\xa4\xc3\xa4n valmistettaesa sen eettereit\xc3\xa4 ja estereit\xc3\xa4, jotka ovat hajusteteollisuuden k\xc3\xa4ytt\xc3\xa4mi\xc3\xa4 aineita. Syklododekanoli voidaan hapettaa syklododekanoniksi, josta valmistetaan laurolaktaamia ja edelleen polyamideja, tai typpihapon avulla hapettamalla dodekaanidihapoksi.'